AlexejDobrolubov/national_council_slovak_2010 huggingface dataset:
90. schôdza NR SR - 3.deň - B. popoludní
Dátum: 2023-05-04
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

136. Áno, tak začnem od pána Zahorčáka. Tak s tým hokejom a futbalom to je naozaj na takú trošku odbornejšiu diskusiu, lebo im už vlastne pridáva, by som povedal, v tom vzorci to, že sú to, je to, je to šport, ktorý je veľmi populárny aj vo svete, aj, samozrejme, u nás. To znamená, že v rámci toho vzorca majú nejakú výhodu oproti tým ostatným športom už len toto, ale oni tam nie sú teraz zaradení v tom vzorci, hej, ja hovorím hypoteticky, keby tam boli, čiže oni už tú výhodu by dostali len tým, že sa tam zaradia, takže ono naozaj, aby každý mal tú štartovaciu líniu z tých zväzov úplne rovnakú, by bolo naozaj vhodné urobiť, čiže tam by som povedal, že nesúhlasím, ale zase áno, súhlasím, že je na možno polemiku tých ďalších zložiek ako napríklad tie turistické trasy, ktoré možno trošku vadili aj pánovi prezidentovi SOŠV, alebo, ja neviem, nejaké ďalšie, hovorím, že drobné veci, ktoré sa dajú vykomunikovať a vyargumentovať. Takže chcel by som sa ešte k Monike vyjadriť, lebo ona mala naozaj veľmi dobrú myšlienku a naozaj by sme mali myslieť aj na také športové výkony, ktoré nejakým spôsobom, by som povedal, že prepadli aj sitom v, v tomto zákone, alebo sa nedá úplne, by som povedal, nejaké úplne tie, tie jednotlivé výkony, ktoré sú, by som povedal, také že jedinečné, tak zohľadniť. Takže áno, tu musíme hľadať cestu. Všetci si možno, alebo niektorí možno máte navnímaný, navnímanú austrálsku jachtárku, ktorá vlastne preplávala celú zemeguľu a naozaj to malo velikánsky ohlas, výborne reprezentovala, celá krajina v Austrálii tým žila, takže toto je podobný prípad.
88. schôdza NR SR - 10.deň - B. popoludní
Dátum: 2023-03-29
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

138. Ďakujem. Jozef, ja by som chcel vyzdvihnúť tú korektnosť práve, ktorá vlastne je charakteristická pre náš školský výbor a naozaj som rád, že aj predseda spomenul, že vyjde v ústrety tomu stretnutiu, lebo si myslím, že ak sú nejaké problémy, tak treba diskutovať a naozaj posunúť tie veci dopredu, tak ako to robíme vlastne. Som rád teda, že si spomenul aj tú tretiu hodinu telesnej, tiež tam ideme sa stretnúť so zástupcami škôl zajtra, tiež ideme sa snažiť vydiskutovať si veci niektoré, aby sme, aby sme vyšli nejakým spôsobom v ústrety. Takže za mňa, ja som pripravený, samozrejme, aj v tejto vládnej novele čo najviac prispieť k tomu, navnímať veci a pokúsiť sa dospieť k nejakému konsenzu.
88. schôdza NR SR - 10.deň - B. popoludní
Dátum: 2023-03-29
Poslanec: Kučera, Karol (OĽANO)
Druh vystúpenia: Vystúpenie s faktickou poznámkou

116. Ďakujem. Pán poslanec Gröhling, ty si vypichol teraz pár minút dozadu to duševné zdravie, že tam je, tak ja by som ťa doplnil. Lebo naozaj tu vidím v tých základných pojmoch konečne aj, že cieľom je rozvíjať osobnosť po stránke telesnej a duševnej. Čiže nielen to duševno stále, ale aj tú telesnú schránku. Tak sa tomu teším. Takže ďakujem, zatiaľ toľko za mňa.
94. schôdza NR SR - 4.deň - A. dopoludnia
Dátum: 2023-06-16
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

112. Ďakujem veľmi pekne za slovo, pán predsedajúci. Milí kolegovia, vy ste obidvaja profesionáli, ktorí viete, o čom hovoríte, a o to viacej si cením, že ste teda podporili môj pozmeňujúci návrh. Nechcela som zdržiavať, naozaj je to tak ako hovoril Dušan Jarjabek, že mali by sme možno počas celej konferencie možnosť hovoriť o tom, čo vlastne všetko treba v tej RTVS-ke. Prečo sa plazí, hoci by to mala byť výkladná skriňa naozaj našich médií. Pre krátkosť času som napríklad nespomenula, že samostatnou kapitolou sú tri kreatívne centrá, ktoré v rámci bratislavského, košického a banskobystrického štúdia už sú v nástreloch a už existujú, ale musia sa ešte dobudovať, aby boli schopné ponúkať priestor mladým ľuďom, ponúkať priestor ľuďom v slobodnom povolaní, proste aby mohli fungovať tak, ako kreatívne centrá fungujú v celej Európe. Takže veľmi pekne ďakujem za vaše faktické poznámky, cením si ich.
94. schôdza NR SR - 3.deň - A. dopoludnia
Dátum: 2023-06-15
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

44. Ďakujem pekne za slovo. Príspevok v rozprave, ktorý sme počuli od teba, pani poslankyňa, bol racionálny, praktický a plný faktov. Ja som sledovala aj pána ministra Šimka a tiež ho pozorne počúval a keďže jeho predchodca, minister Mikulec, túto tému trestuhodne zanedbal, tak ja verím, že pán minister Šimko si fakty aj návody a možno aj návrhy riešení, ktoré pani poslankyňa Saková predniesla, vezme ako možnosť naozaj urýchleného, najrýchlejšieho a čo najobjektívnejšieho riešenia, pretože myslím si to, čo si myslí asi polovica obyvateľov tejto krajiny, že nie je predsa možné, aby sa ľudia v pohraničných oblastiach Slovenska báli vyjsť na ulicu za bieleho dňa, aby sa báli odprevádzať svoje deti na rôzne krúžky v podvečerných hodinách a podobne. No a nie je predsa možné ani to, aby sme sa my v našej vlastnej krajine cítili ako prisťahovalci. Ďakujem.
90. schôdza NR SR - 5.deň - A. dopoludnia
Dátum: 2023-05-09
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

20. Ďakujem veľmi pekne za slovo, pán predsedajúci. No, zrejme sme s pánom kolegom obidvaja nepočúvali dobre, pretože ja mám tiež poznačenú práve tú kontrolnú úlohu. Pani ministerka aj Michal Luciak, vy ste povedali, že v podstate ide o odstrihnutie sa od ministerstva kultúry, myslím, Michal, ty si to povedal, hej? Tak ja sa teraz pýtam, keď sa odstrihne RTVS-ka od ministerstva kultúry, ale bude na základe nejakého odštepu z verejných prostriedkov poberať nejaké financie, kto potom napríklad bude posudzovať to, čo sa robilo v prípade zmluvy so štátom? RTVS – štát mal nejaké dohody, na základe ktorých sa vyrábali programy vo verejnom záujme. O tomto sa vždy hovorilo na ministerstve kultúry. Keď sa odstrihne RTVS-ka od ministerstva kultúry, kto bude rokovať s RTVS-kou, kto bude kontrolovať napríklad tieto programy vo verejnom záujme? Bude RTVS-ka poletovať niekde v povetrí alebo nejaký indiferentný človek na Úrade vlády bude vždy určený, tak tentokrát to budeš ty? Toto mi naozaj visí v lufte, takže poprosila by som, keby ste to vysvetlili.
88. schôdza NR SR - 11.deň - A. dopoludnia
Dátum: 2023-03-30
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

49. Ďakujem veľmi pekne za slovo, pán predsedajúci. Ja by som len chcela, len krátko, dvoma vetami doplniť kolegu Janka Ferenčáka v tom, že možno sa zabúda na to, že samosprávy sú aj zriaďovateľom kultúrnych inštitúcií. Veľa samospráv má v zriaďovateľskej pôsobnosti divadlá, knižnice, múzeá a podobne. Práve tento sektor bol najviac opomínaný počas pandémie, galérie, múzeá, knižnice a divadlá boli na samom chvoste pomoci, o tom nechcem hovoriť, pretože niekoľkokrát som už o tom hovorila. To znamená... Aký bude výsledok teraz? Opäť sú na chvoste pomoci, ja to absolútne chápem, pretože ten primátor, župan, starosta si uvedomí, či dofinancuje škôlky, školy a podobne alebo či dá na osvetlenie, na nové expozície v múzeách, knižniciach a galériách, takže chcem upozorniť na tento moment. Kultúrne inštitúcie, ktoré sú v zriaďovateľskej pôsobnosti samospráv, opäť na to iba doplácajú.
78. schôdza NR SR - 16.deň - B. popoludní
Dátum: 2023-01-24
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

85. Ďakujem veľmi pekne za slovo, pán predsedajúci. Peter, v rozprave si niekoľkokrát spomenul občanov Slovenskej republiky. No to je práve ten najväčší nepriateľ dnešnej koalície. Nemá to logiku, ale je to tak. Presvedčili nás o tom počas pandémie, ktorú nezvládli a spôsobili tisíce zbytočných úmrtí. To nehovorím ja, to hovoria zdravotnícki odborníci. O tom, že najväčším nepriateľom súčasnej koalície je samotný občan Slovenskej republiky, svedčí vlastne každodenný život podnikateľov, zdravotníkov, živnostníkov, seniorov, rodín s nižším príjmom. Ak naozaj chcete, vážení koaliční poslanci, pomôcť tejto krajine, tak ako to hovoríte pri každej jednej príležitosti, prosím vás, odíďte. Odíďte aspoň so štipkou posledných zvyškov cti. Ale čím dlhšie sedím v tomto parlamente a počúvam niektorých koaličných poslancov, tak tým mi je jasnejšie, že o cti tu vlastne už nemôže byť ani reči. Ďakujem.
77. schôdza NR SR - 1.deň - A. dopoludnia
Dátum: 2022-11-15
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

84. Ďakujem pekne za slovo, pán predsedajúci. Tvoj príspevok, Deniska, v rozprave bol profesionálny, kultivovaný, s faktami a argumentmi, čo je dôležité, bez urážok a bez nadávok. No a v súvislosti s odvolávaním ministra vnútra Mikulca by som si želala – a myslím si, že nielen ja, ale väčšina slovenskej verejnosti –, aby sme takýto profesionálny prejav počuli niekedy aj od samotného ministra. Určite by bolo dobré, keby si odvolávaný minister aspoň odsedel v sále svoje odvolávanie. Vypočul by si, kde zlyháva, pretože on to očividne nechce nielen vidieť, nechce to počuť a hlavne nechce to riešiť. Mal by tu sedieť aj preto, aby si vypočul, prečo vlastne jemu a strane, ktorá ho nominovala, nedôveruje väčšina obyvateľov tejto krajiny, a takisto aj preto, aby sa možno dozvedel, prečo väčšina obyvateľov tejto krajiny nedôverujú celej vláde. Takže záver, veľmi krátko, dobre zvážte, milí kolegovia, ako budete hlasovať pri odvolávaní ministra Mikulca. Ďakujem.
71. schôdza NR SR - 1.deň - B. popoludní
Dátum: 2022-09-13
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

88. Ďakujem pekne za slovo, pán predsedajúci. Matúš, ja by som k tvojmu skvelému prejavu dodala zopár vetičiek. Keby občania v tejto chvíli boli prítomní v rokovacej sále Národnej rady Slovenskej republiky, mali by úplný obraz o tom, ako vláde a koalícii a koaličným poslancom záleží na ľuďoch. Dvaja, v tejto chvíli traja poslanci celej koalície počúvajú argumenty pri odvolávaní, pardon štyria, už prišiel jeden, áno, kolega, takže štyria sedia v tejto sále a počúvajú. Ja viem, že ťažko sa počúva, lepšie je sedieť niekde mimo sály a opýtala by som sa tak, ako sa svojho času opýtal Hviezdoslav, že kto zapríčinil tento úpadok mravov? No a my máme aj odpoveď. Tento úpadok slušnosti, absenciu logiky, totálny nedostatok nejakej elementárnej sebakritiky, tak to je vláda Slovenskej republiky v roku 2022 a jej vizitkou je katastrofa, ktorá sa na väčšinu obyvateľov tejto krajiny valí. Ďakujem.
66. schôdza NR SR - 7.deň - A. dopoludnia
Dátum: 2022-06-23
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

58. Ďakujem pekne za slovo, pán predsedajúci. No naozaj zdá sa, že v tomto parlamente sú skutočné zákony o podpore sociálne najslabších, ktoré sme tomuto auditóriu niekoľkokrát ponúkli z dielne HLAS-u, naozaj len hádzaním hrachu na stenu. Argumenty koaliční poslanci nechcú počúvať, tvária sa, ako veľmi pomáhajú. Pravda je však taká, že nepomáhajú. Ignorujú seniorov. Sme svedkami toho, ako sa im dokonca vysmievajú a vysmievali v podobe zvýšenia dôchodkov o 1,3 %. Naozaj je to hanba a ešte raz veľká hanba. Kolegovia, prosím, zobuďte sa a vaša podpora tohto nášho návrhu zákona bude signálom, že to myslíte s podporou seniorov a všetkých tých, ktorí sú sociálne odkázaní a pomaličky pod hranicou chudoby, že to myslíte aspoň trochu vážne. Ďakujem!
67. schôdza NR SR - 1.deň - B. popoludní
Dátum: 2022-06-16
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

86. Ďakujem pekne za slovo. Pán predseda, počuli sme logické argumenty podložené faktami a hlavne pravdivý pohľad nielen do obdobia tvojej vlády, ale aj praktické ukážky toho, ako by to ďalej táto zvláštna vláda robiť mala. Je jasné, že pomoc doručiť nevie, tak by sa naozaj mohli pozrieť na to, ako to robia krajiny, okolité krajiny, ktoré to robiť vedia. Som veľmi rada, Peter, že si vniesol kultúru a profesionalitu do tejto rozpravy, lebo to je práve to, čo mám pocit, že sa z týždňa na týždeň a z mesiaca na mesiac z tohto parlamentu vytráca. Dobré je aj to, že si opäť upozornil na to, čo nás čaká v najbližších mesiacoch a mám pocit, že ružová budúcnosť to v našej krajine určite nebude. Ďakujem.
65. schôdza NR SR - 13.deň - A. dopoludnia
Dátum: 2022-05-24
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

20. Ďakujem pekne za slovo. Pani ministerka, ja sa chcem opýtať, či ste sa nejako venovali aj prepracovaniu alebo dopracovaniu § 17 a ten hovorí o ochrane zdroja informácií a právo na informácie. A napríklad v bode 4 tohto paragrafu, ja som si to napísala, budem citovať, sa hovorí, že "osoba zachovávajúca mlčanlivosť má právo odoprieť súdu, inému orgánu verejnej moci" a tak ďalej "poskytnutie informácie o pôvode informácie, dokonca aj odoprieť vydať veci, z ktorých by mohol byť zistený pôvod alebo obsah takýchto informácií". A takýto istý sporný je aj bod číslo 5. Ja viem, že tu asi pravdepodobne teraz ten návrh nemáte. Ja som vychádzala zo starého návrhu mediálneho zákona, ktorý sa vlastne posúval štyri mesiace už do parlamentu. Chcem sa opýtať, či ste aj, či ste sa venovali aj tomuto, pretože sa mi zdá, že takýto návrh paragrafu by bol v rozpore s niektorými zákonmi Slovenskej republiky. Ďakujem.
65. schôdza NR SR - 13.deň - A. dopoludnia
Dátum: 2022-05-24
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

8. Ďakujem pekne za slovo, pán predsedajúci. Ja by som zareagovala, pán kolega, na ten prvý pozmeňujúci návrh. Verejnoprávny terestriálny vysielateľ dokázal doteraz na Slovensku zabezpečiť viac ako 90-percentné šírenie televízneho vysielania bezplatne, teda len za poplatok koncesionársky. Znamená to v tomto novom podaní, že tento spôsob šírenia zostane pre obyvateľov naďalej v platnosti, tento bezplatný? Ďakujem pekne za vysvetlenie.
65. schôdza NR SR - 7.deň - A. dopoludnia
Dátum: 2022-05-05
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

50. Ďakujem pekne za slovo, pán predsedajúci. Erik, musím naozaj povedať, že tie akože 13. dôchodky možno navonok dobre znejú, ale pravdou je, že len pre tých, ktorých sa netýkajú, pretože ten 13. dôchodok je vlastne naozaj iba sociálna dávka. A poberatelia veľmi rýchlo v peňaženke zistia, že to nie je nič iné, len kôpka peňazí, ktorú by aj tak dostali. Skutočným navýšením a istou pomocou pre poberateľov dôchodkov, je súčasný návrh zákona z dielne strany HLAS – sociálna demokracia. A ja budem veľmi pozorne sledovať, ako budú hlasovať naši koaliční poslanci, kolegovia, ktorí majú teoretickej pomoci plné ústa, len realita je, bohužiaľ, prázdna, iná a bezzubá. Ďakujem.
65. schôdza NR SR - 5.deň - A. dopoludnia
Dátum: 2022-05-03
Poslanec: Laššáková, Ľubica (SMER - SD)
Druh vystúpenia: Vystúpenie s faktickou poznámkou

76. Ďakujem pekne za slovo, pán predsedajúci. Pán predseda, milý Peter, myslím, že v tvojej rozprave nebola jediná jedna veta, s ktorou by národ nesúhlasil, teda tá príčetnejšia časť národa. Každá jedna veta charakterizovala súčasnú situáciu v tejto krajine. Ja by som možno vyzdvihla len dva momenty, ktoré si spomenul. Vládnej koalícii naozaj ide len o to, aby mala skalp, aby mala človeka v putách, najlepšie pred všetkými kamerami. No a po druhé, aj to je moment, ktorý si správne pomenoval, prekryť neschopnosť riadiť krajinu, zahmlievať skutočné problémy ľudí, pretože ak si všímame, tak v tejto krajine neexistuje odvetvie, ktoré by bolo spokojné. Ľudia sú na kolenách a, bohužiaľ, musím povedať, že pomaly im zostávajú naozaj iba oči pre plač. Tomuto sa venujte, milá koalícia, tomuto sa venujte, vážená vláda, venujte sa tomu, čo budeme jesť, čím budeme kúriť, ako zaplatíme účty, ako zachránime tie tisícky ľudí, ktorí sa vďaka vám stále viac a viac prepadávajú pod hranicu chudoby. Takže tomuto sa konečne venujte a nie bezzubým politickým skalpom. Ďakujem.
83. schôdza NR SR - 8.deň - B. popoludní
Dátum: 2023-02-14
Poslanec: Kuffa, Filip (-)
Druh vystúpenia: Vystúpenie s faktickou poznámkou

195. Ďakujem za slovo. Je to tak, ako som povedal v úvodnom slove, že tá ústava sa zmenila, odkedy sme mali o tomto návrhu zákona rokovať, preto aj ďakujem, že prišli tieto pozmeňujúce návrhy. Aj jeden, aj druhý. Ten druhý správne hovorí o tom, že to referendum petičný výbor môže aj zrušiť. Bola to v podstate reakcia aj na tie udalosti a na referendum, ktoré prebehlo v januári. To referendum nám ale aj ukázalo tú vôľu tých ľudí. Síce tá účasť bola, aká bola, teda nebolo platné, ale tí ľudia jasne ukázali ten názor, že sú za to, aby bolo možné volebné obdobie skrátiť aj referendum... referendom, a tento návrh zákona a tieto dva pozmeňujúce návrhy majú za následok to, že tá, že Ústava Slovenskej republiky sa naozaj upraví tak, aby toto bolo možné.
83. schôdza NR SR - 8.deň - B. popoludní
Dátum: 2023-02-14
Poslanec: Kuffa, Filip (-)
Druh vystúpenia: Vystúpenie

187. Ďakujem za slovo, pán predsedajúci. Dovoľte mi uviesť, kolegovia, kolegyňa, tento návrh zákona. My sme ho podávali už v auguste minulého roka, následne tento návrh zákona prešiel prvým čítaním, je to tak, ako povedal pán predsedajúci, tento návrh zákona je už v druhom čítaní. Malo sa o ňom hlasovať, teda prerokovať sa mal v decembri. Keďže bola turbulentná doba a bola vyslovená nedôvera vláde, presunul sa na túto schôdzu. Medzitým už cez tie mimoriadne schôdze prebehlo k zmene ústavy, čo je také dôležité a chcem podotknúť pri tomto návrhu zákona, že pri tej zmene ústavy vypadla tá možnosť skrátenia volebného obdobia referendom, preto je dobré, že tento návrh zákona je otvorený, a tí, čo ste si pozerali tú legislatívnu dokumentáciu, tak sú tam pripravené pozmeňujúce návrhy, ktoré vlastne po mne prednesie kolega, a cieľom návrhu zákona sa tak stane to, aby sa opäť do ústavy vrátila tá možnosť, že mandát poslanca zanikne aj platným celoštátnym referendom. Vážený pán predsedajúci, ďakujem.
83. schôdza NR SR - 8.deň - B. popoludní
Dátum: 2023-02-14
Poslanec: Kuffa, Filip (-)
Druh vystúpenia: Vystúpenie s faktickou poznámkou

16. Taká perlička, v § 11 tohto turistického zákona: „Ak sa začalo konanie podľa osobitného predpisu“, to znamená, to je o tom zriadení turistickej trasy „a nie je možné získať súhlas vlastníka“, alebo teda „môže účastník konania požiadať ministerstvo o vydanie rozhodnutia o nútenom obmedzení vlastníckeho práva k pozemku.“ To znamená, že tam nie je žiadna dobrovoľnosť, že ja sa dohodnem, jak to tu bolo prezentované v úvodnom slove, že vlastníkovi bude teda vyplatená alebo uhradená nejaká, nazvem to, odmena, náhrada za obmedzenie užívania. V tom istom § 11 potom v ods. 3 je znova spomínané o tom verejnom záujme a to prečítam: „Ak je zriadenie turistickej trasy vo verejnom záujme, ministerstvo rozhodne o nútenom obmedzení vlastníckeho práva k pozemku za účelom zriadenia turistickej trasy vo verejnom záujme a prizná vlastníkovi, nájomcovi alebo správcovi pozemku nárok na finančnú náhradu za obmedzenie vlastníckeho práva alebo užívacieho práva k pozemku v rozsahu obmedzenia bežného obhospodarovania.“ Ja sa teraz pýtam, kolegovia, turistické trasy z veľkej časti sú v našich pohoriach trasované. Národné parky, teraz išli zonácie, všetko ide do IV., V. stupňa. Ja sa pýtam, aké tam je bežné obhospodarovanie, keď sa tam nerobí nič. Akú náhradu dostane ten vlastník, keď tam on vlastne nehospodári dneska, keď mu to už zákon zakazuje? Tak ja sa pýtam, v čom bude potom náhrada za obmedzenie toho bežného obhospodarovania, keď dneska vy a vaša... vďaka vašim zákonom ste tam docielili to, že sa tam nerobí nič. Ďalšia vec. Tú vyhlášku má vypracovať ministerstvo. A to ste už aj pred rokom tam mali v tom návrhu zákona. Prečo ste za rok neboli schopní nám tu napríklad dať na stôl návrh tejto vyhlášky, ktorá by hovorila o tých konkrétnych čiastkach obmedzenia? Z vašej strany to nie je nič iné, len zase šahať vlastníkom na ich majetky.
83. schôdza NR SR - 8.deň - B. popoludní
Dátum: 2023-02-14
Poslanec: Kuffa, Filip (-)
Druh vystúpenia: Vystúpenie s faktickou poznámkou

4. Návrh zákona o turistických trasách tu už raz bol, neprešiel vtedy a miesto toho, žeby si predkladatelia zobrali nejaké ponaučenia a zmenili ten zákon, tak nie, proste dali ho tu znova s tými istými nedostatkami, ktoré mal aj predtým. Vytýkali sme tomu zákonu, že sa to dotýka vlastníckych práv a nerieši to, aj keď síce predkladateľ tvrdí niečo iné, nie je to pravda. Však ten zákon, stačí si ho prečítať, jasne sa tam píše konanie o nútenom obmedzení. To znamená, darmo vy tu budete šermovať, že písomný súhlas vlastníkov. No, ale keď vlastník písomný súhlas nedá, no tak nastáva čo? Prehlásim to za verejný záujem a aj tak si vydupkám tú turistickú trasu. Teraz kolega, čo spomínal aj to obmedzenie vlastníckych práv, hej, lebo § 9 hovorí: „konať o zápise, zmene alebo vymazať turistické trasy a údajov v turistickom registri“. A teraz druhá veta: „Žiadosť podáva ten, kto má záujem stať sa správcom turistickej trasy.“ Ta a kde je vlastník? Kde je správca? Správca, ale z toho pohľadu mám na mysli teraz ako štátneho správcu štátnych pozemkov. Kde to všetko je? Tak kto má záujem? Tak tento návrh zákona, to nie je nič iné, len zase taká, taký, taký tunel pre rôzne mimovládky, pre kadejaké OZ-tká a neviem čo všetko možné, ktoré už dneska majú takýto nelegálny biznis. Nelegálny biznis - sprevádzanie za medveďmi po prírode, po najvyšších stupňoch ochrany a tak ďalej. A miesto toho, žeby sa toto vyriešilo a dalo nejako do súladu, tak SAS-ka tuná otvára dvere takýmto kadejakým podivným veciam. Čo sa týka podpory Klubu Slovenských turistov, áno, dobre, však turistické trasy máme, teraz sa tu budeme predbiehať, kto je väčší turista, alebo či idem kresliť žlté, alebo červené značky? Však toto neni problém toho zákona. Problém je to, že ten zákon sa ale sakramentsky dotýka tých vlastníckych práv. A miesto toho, že by to predkladateľ opravil, ja neviem, či už pred rokom tu bol ten návrh zákona alebo kedy, tak nie, proste presne to isté sa tu dalo a jediné, čo opravil, tak bola tá gramatická chyba, kde bolo zákaz plavby, a bolo zákaz plavky. No tak toto jediné opravili. To je tak všetko.
83. schôdza NR SR - 5.deň - B. popoludní
Dátum: 2023-02-08
Poslanec: Kuffa, Filip (-)
Druh vystúpenia: Vystúpenie s faktickou poznámkou

106. Ďakujem za slovo. Keď sa diala takzvaná reforma národných parkov a chodilo som po regiónoch, bol som aj v Uliči, kde bol vtedy protest, keď minister Budaj tam bol na zasadnutí a bol presviedčať tých miestnych ľudí, že aká super vec sa ide udiať vďaka tejto reforme. A vtedy sme tam trávili v rozhovoroch s ľuďmi dosť veľa času. Ja som povedal, pozrite sa, to dospeje k tomu, že Ulič ako štátny podnik skončí. TANAP končil zo zákona a hovorím, Ulič skončí, pretože prídete o pozemky, a tým pádom bude neefektívne, aby takýto štátny podnik tam fungoval na niekoľko tisíc hektároch. Toto sa v podstate udialo, ja neviem, v horizonte asi do jedného roka, že sa, že tento zvyšný majetok, ktorý nespadal pod správu národného parku, prešiel pod Lesy SR. Je to už jak to je, schválili ste si to. Dospeli sme k tomu, nemal by som teraz také oči pre plač, že musí aj zaniknúť ten chov dojníc, ktorý tam bol, pretože Lesy SR predsa robili aj poľnohospodársku činnosť. Majú, na Muráni kone chovali. Prečo by nemohli v Poloninách chovať kravy. Štátny podnik vojenské lesy takisto robí aj poľnohospodársku, aj živočíšnu výrobu. Prečo by Lesy SR nemohli robiť takúto činnosť takisto. Čiže flintu do žita by som nehádzal. Tento návrh zákona to je len legislatívno-technická úprava, to chápeme všetci, ale netreba hádzať flintu do žita, že teraz Lesy SR nebudú schopné prevádzkovať aj takúto poľnohospodársku a živočíšnu výrobu. Pretože robili to aj v minulosti v chove tých muránskych norikov, mali dobré výsledky a verím tomu, však keď si tam preberú ten personál z Lesopoľnohospodárskeho majetku Ulič, zo štátneho podniku, že budú vedieť ťahať ďalej aj túto živočíšnu výrobu, ktorá tam je.